16. ΑΠΟΦΑΣΗ ΥΠΟΥΡΓΟΥ   ΚΟΙΝΩΝΙΚΩΝ ΥΠΗΡΕΣΙΩΝ Αριθ. Γ4/2875 Φ.104 Α΄  της 1/16 Δεκ. 1980 (ΦΕΚ Β΄ 1277)  Περί καθορισμού των προϋποθέσεων παροχής δωρεάν νοσηλείας στους τυφλούς.  Έχοντας υπόψη: 1.Τις διατάξεις του Νόμ. 958/79 «περί αντικαταστάσεως των άρθρ. 1, 2 και 5 του Νόμ. 1904/51 «περί προστασίας και αποκαταστάσεως των τυφλών». 2.Τις διατάξεις του άρθρ. 23 του Νόμ. 1076/80 «περί ενοποιήσεως των θέσεων κλάδων τινών προσωπικού των νοσηλευτικών ιδρυμάτων Ν.Δ. 2592/53 κ.λπ.». 3.Το γεγονός ότι πολλοί τυφλοί είναι ανασφάλιστοι ή ησφαλισμένοι σε Ασφαλιστικούς Οργανισμούς που δεν παρέχουν νοσοκομειακή και ιατροφαρμακευτική περίθαλψη, αποφασίζουμε: Παρέχουμε δωρεάν νοσοκομειακή και ιατροφαρμακευτική περίθαλψη στους ανασφάλιστους τυφλούς καθώς και στους ασφαλισμένους των οποίων ο ασφαλιστικός τους φορέας δεν τους παρέχει νοσοκομειακή και ιατροφαρμακευτική περίθαλψη. Η δωρεάν περίθαλψη παρέχεται, σε κλίνες γ΄ θέσεως, των Νοσηλευτικών Ιδρυμάτων του Ν.Δ. 2592/53, καθώς και των συμβεβλημένων με το Υπουργείο Κοινωνικών Υπηρεσιών Νοσοκομείων. Για την εισαγωγή τους στα ανωτέρω νοσηλευτικά ιδρύματα προς νοσηλεία απαιτείται η προσκόμιση βεβαιώσεως της Διευθύνσεως ή του Τμήματος Κοινωνικής Προνοίας της οικείας Νομαρχίας ή του οικείου Διαμερίσματος Νομαρχίας Αττικής, στην οποία θα βεβαιώνεται: α)Ότι είναι τυφλός κατά την έννοια του άρθρ. 1 του Νόμ. 958/79 (ΦΕΚ Α΄ 191/79). β)Ότι είναι γραμμένος στο τηρούμενο κατά τις διατάξεις του άρθρ. 2 του ίδιου νόμου, γενικό μητρώο τυφλών. γ)Ότι δεν είναι ησφαλισμένος σε οποιοδήποτε Ασφαλιστικό Οργανισμό ή στο Δημόσιο, και  δ)Ότι, στην περίπτωση που ο τυφλός είναι ασφαλισμένος, ο ασφαλιστικός του Οργανισμός δεν του παρέχει νοσοκομειακή ή ιατροφαρμακευτική περίθαλψη. Η ανωτέρω βεβαίωση θα προσκομίζεται, για μεν τα κανονικά περιστατικά κατά την εισαγωγή του ασθενούς στο Νοσοκομείο, για δε τα έκτακτα περιστατικά κατά τη διάρκεια της νοσηλείας του ασθενούς και πριν από την έξοδό του από το Νοσοκομείο. Η βεβαίωση αυτή θα ισχύει για ένα έτος και προκειμένου για νοσηλευομένους σε Ψυχιατρεία για όλη τη διάρκεια της νοσηλείας τους.     (Αντί για τη σελ. 76,21(α) Σελ. 76,21(β) Τεύχος Θ62-Σελ. 45 Τυφλοί 35.Β.γ.13-16

[Source: greek_legal_code_raptarchis | Tokens: 1946]